Verênigde Arabische Emiroatn

De Verênigde Arabische Emiroatn (VAE; Arabisch: الإمارات العربيّة المتّحدة, Al-Imārāt al-ʿArabiyyah al-Muttaḥidah), ook simpelweg bekend lik d' Emiroatn, is e land in West-Azië, geleegn in 't Middn-Ôostn an den ôostkant van 't Arabisch Schiereiland. 't Is e federoale semi-constitutionele monarchie die bestoat uut zeevn emiroatn: Abu Dhabi, Ajman, Dubai, Fujairah, Ras al Khaimah, Sharjah en Umm al-Qaywayn. De VAE grenst in 't ôostn en nôordôostn an Oman, in 't nôordn an de Perzische Golve en in 't zuudwestn an Saoedi-Arabië. Den hoofdstad is Abu Dhabi en de grotste en mêest bevolkte stad is Dubai. In 2024 telde de VAE noa schattienge e goeie 11 miljoen inweuners. D' officiële toale is Arabisch en den islam is de stoatsreligie. 't Land makt dêel uut van d' Arabische Liga en de Soamnwerkingsroad van d' Arabische Golfstoatn. 't Land is e belangryke producent van eirdolie. Sedert 1967 is 't lid van d' Organisoasje van olie-exporteernde landn (OPEC). Binn den OPEC stoan de Verênigde Arabische Emiroatn in de top vuve van grotste olieproduceernde landn.